O delegaţie a unei Comisii americane privind libertatea religioasă a anunţat că a decis să-şi scurteze o vizită oficială în Arabia Saudită după ce unuia dintre membrii acesteia i s-a cerut să-şi scoată kippa, relatează AFP, potrivit news.ro.
"Nimănui nu ar trebui să i se refuze accesul la un sit de patrimoniu, un sit menit să pună în valoare unitatea şi progresul, doar pentru că există ca evreu", a denunţat luni preşedintele Comisiei americane a Libertăţii Religiei (USCIRF), Abraham Cooper, care este un evreu otodox, citat într-un comunicat.
"Arabia Saudită este pe cale să încurajeze schimbarea în cadrul Viziunii 2030", un program ambiţios de reforme vizând diversificarea economiei, declară el.
"Însă, mai ales într-o perioadă în care antisemitismul face ravagii, faptul că mi s-a cerut să-mi scot kippa ne-a împiedicat pe noi, membrii USCIRF, să ne continuăm vizita" sitului de la Diriyah - leagănul familiei Al Saud -, la nord-vest de Riad, clasat în Patrimoniul Mondial de către UNESCO, se arată în comunicat.
"Notăm cu un regret particular că acest lucru i s-a întâmplat unui reprezentant al unei agenţii guvernamentale americane care promovează libertatea religioasă", se arată în comunicat.
Această Comisie a Libertăţii Religiei este un organism guvernamental consultativ mandatat de Congresul american.
Ambasada Arabiei Saudite în Statele Unite, contactată de AFP, nu a răspuns imediat.
Incidentul, care a avut loc la 5 martie, intervine pe fondul unor tensiuni între regatul saudit şi statul evreu în contextul Războiului din Fâşia Gaza şi al unor eforturi ale Statelor Unite de a promova o normalizare a relaţiilor între cele două ţări după terminarea războiului.